CELEX: 32022D0171
Language: lt
Date: 2022-02-02 00:00:00
Title: Komisijos įgyvendinimo sprendimas (ES) 2022/171 2022 m. vasario 2 d. dėl prašymo pagal Europos Parlamento ir Tarybos reglamentą (ES) 2019/788 užregistruoti Europos piliečių iniciatyvą „Nugalėk aikštelėje“ (pranešta dokumentu Nr. C(2022) 630) (Tekstas autentiškas tik anglų kalba)

2022 2 9   
               
               
                  LT
               
               
                  Europos Sąjungos oficialusis leidinys
               
               
                  L 28/19
               
            
         KOMISIJOS ĮGYVENDINIMO SPRENDIMAS (ES) 2022/171
         2022 m. vasario 2 d.
         dėl prašymo pagal Europos Parlamento ir Tarybos reglamentą (ES) 2019/788 užregistruoti Europos piliečių iniciatyvą „Nugalėk aikštelėje“
         
            
               (pranešta dokumentu Nr. C(2022) 630)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. balandžio 17 d. Europos Parlamento ir Tarybos reglamentą (ES) 2019/788 dėl Europos piliečių iniciatyvos (1), ypač į jo 6 straipsnio 2 ir 3 dalis,
         kadangi:
         
                     (1)
                  
                  
                     2021 m. rugsėjo 30 d. Komisijai pateiktas prašymas užregistruoti Europos piliečių iniciatyvą „Nugalėk aikštelėje“;
                  
               
                     (2)
                  
                  
                     šia iniciatyva siekiama, kad būtų priimti trys dokumentai: 1) Tarybos rekomendacija dėl vertybėmis, solidarumu, tvarumu ir sąžiningu varžymusi grindžiamo Europos futbolo modelio apsaugos nustatant ES pagrindą ir gaires valstybių narių veiksmams, kad būtų saugomas futbolo modelis Europoje, 2) Komisijos gairės dėl ES konkurencijos taisyklių taikymo sportui ir 3) Komisijos komunikatas dėl „tvirčiausio ateities Europos sporto modelio, kuriame būtų atsižvelgta į Europos sirgalių ir piliečių lūkesčius, keliamus sportui Europoje, sukūrimo“;
                  
               
                     (3)
                  
                  
                     pagal Reglamento (ES) 2019/788 1 straipsnį gali būti registruojamos iniciatyvos, kuriomis Komisija raginama, neviršydama savo įgaliojimų, pasiūlyti Sutartims įgyvendinti reikalingą Sąjungos teisės aktą. Pagal Sutarties dėl Europos Sąjungos veikimo 165 straipsnį Komisija turi įgaliojimus priimti pasiūlymą dėl Tarybos rekomendacijos, kaip nurodyta iniciatyvos 1 tiksle, tačiau pirminėje 2 ir 3 tikslų redakcijoje Komisija neraginta priimti „pasiūlymo dėl Sąjungos teisės akto“. Joje Komisijos prašyta priimti tik gaires ir komunikatą;
                  
               
                     (4)
                  
                  
                     remdamasi Reglamento (ES) 2019/788 6 straipsnio 4 dalimi, 2021 m. spalio 27 d. Komisija informavo organizatorių grupę apie savo vertinimą, kad to reglamento 6 straipsnio 3 dalies a, d ir e punktuose nustatytos registravimo sąlygos įvykdytos ir kad 6 straipsnio 3 dalies b punkte nustatyta sąlyga netaikytina. Tačiau Komisija taip pat nurodė, kad dėl tokio iniciatyvos teksto, koks suformuluotas 2021 m. rugsėjo 30 d. prašyme, ji negali padaryti išvados, kad iniciatyva atitinka Reglamento (ES) 2019/788 6 straipsnio 3 dalies c punkto reikalavimą;
                  
               
                     (5)
                  
                  
                     todėl 2022 m. sausio 3 d. Komisijai pateikta iš dalies pakeista iniciatyvos redakcija;
                  
               
                     (6)
                  
                  
                     šia iniciatyva Komisija raginama priimti pasiūlymą dėl Tarybos rekomendacijos, kuria, siekiant saugoti futbolo modelį Europoje, pripažinti sporto socialinę vertę Europos visuomenėje ir sporto specifiką ES konkurencijos taisyklėse ir stiprinti Europos sporto ateities ir valdymo ES viziją ir ilgalaikę politiką, nustatoma ES pagrindas ir gairės valstybių narių veiksmams;
                  
               
                     (7)
                  
                  
                     priede pateikiama daugiau informacijos apie iniciatyvos dalyką, tikslus ir aplinkybes. Be to, papildomos informacijos apie savo iniciatyvą organizatoriai pateikė atskirame dokumente;
                  
               
                     (8)
                  
                  
                     šia iniciatyva siekiama, kad būtų priimta Tarybos rekomendacija, kurios tikslas yra Sąjungos indėlis į Europos sporto klausimų sprendimą atsižvelgiant į sporto specifiką, savanoriška veikla grindžiamas jo struktūras ir jo socialinę bei lavinamąją funkcijas, todėl Komisija turi įgaliojimus pateikti pasiūlymą dėl teisės akto pagal Sutarties 165 straipsnį;
                  
               
                     (9)
                  
                  
                     dėl tų priežasčių jokia iniciatyvos dalis nėra akivaizdžiai viršijanti Komisijos įgaliojimus pateikti pasiūlymą dėl Sąjungos teisės akto siekiant įgyvendinti Sutartis;
                  
               
                     (10)
                  
                  
                     ši išvada nedaro poveikio vertinimui, ar šiuo atveju būtų tenkinamos konkrečios faktinės ir materialinės sąlygos, įskaitant atitikties proporcingumo bei subsidiarumo principams ir suderinamumo su pagrindinėmis teisėmis sąlygas, kad Komisija galėtų imtis veiksmų;
                  
               
                     (11)
                  
                  
                     organizatorių grupė pateikė tinkamų įrodymų, kad ji atitinka Reglamento (ES) 2019/788 5 straipsnio 1 ir 2 dalyse nustatytus reikalavimus, ir pagal to reglamento 5 straipsnio 3 dalies pirmą pastraipą paskyrė asmenis ryšiams;
                  
               
                     (12)
                  
                  
                     šia iniciatyva nėra aiškiai siekiama piktnaudžiauti, ji nėra lengvabūdiška, nepagrįsta ar akivaizdžiai prieštaraujanti Europos Sąjungos sutarties 2 straipsnyje išdėstytoms Sąjungos vertybėms ir Europos Sąjungos pagrindinių teisių chartijoje įtvirtintoms teisėms;
                  
               
                     (13)
                  
                  
                     todėl iniciatyva „Nugalėk aikštelėje“ turėtų būti užregistruota;
                  
               
                     (14)
                  
                  
                     išvada, kad Reglamento (ES) 2019/788 6 straipsnio 3 dalyje nustatytos registravimo sąlygos įvykdytos, nereiškia, kad Komisija kokiu nors būdu patvirtina faktinį iniciatyvos turinio tikslumą – už jį atsako tik iniciatyvos organizatorių grupė. Iniciatyvos turinys atspindi tik organizatorių grupės nuomonę ir jokiu būdu negali būti laikomas atspindinčiu Komisijos nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Europos piliečių iniciatyva „Nugalėk aikštelėje“ užregistruojama.
         
         
            2 straipsnis
            Šis sprendimas skirtas piliečių iniciatyvos „Nugalėk aikštelėje“ organizatorių grupei, kuriai kaip asmenys ryšiams atstovauja Ronan EVAIN ir Martha MESTRE GENS VIDA DA CONCEIÇÃO.
         
         
            Priimta Briuselyje 2022 m. vasario 2 d.
            
               
                  Komisijos vardu
               
               Věra JOUROVÁ
               
                  Pirmininko pavaduotoja
               
            
         
         
            (1)  OL L 130, 2019 5 17, p. 55.